·Ċipru, il-Kroazja u l-Italja huma identifikati, bħal fl-2017, li qed jesperjenzaw żbilanċi eċċessivi. L-iżbilanċi qed jonqsu fil-Kroazja u fl-Italja, sostnuti minn kumbinazzjoni ta' riformi, kundizzjonijiet ekonomiċi favorevoli u tnaqqis fir-riskji fis-settur bankarju. Madankollu, hemm bżonn ta' implimentazzjoni politika iktar determinata, partikolarment fil-Kroazja. L-ebda titjib tanġibbli ma ġie rreġistrat f'Ċipru, fejn l-implimentazzjoni politika kienet pjuttost limitata.

4. Il-politiki tal-Istati Membri

Is-sitwazzjoni ekonomika attwali tirrifletti l-benefiċċji tar-riformi meħuda fil-passat reċenti u tipprovdi tieqa ta’ opportunità biex jiġu indirizzati bżonnijiet ta' riforma pendenti. Il-benefiċċji ta' riforma strutturali fl-Istati Membri f’dawn l-aħħar snin qed jinħassu madwar l-Ewropa. Il-grad ta' dawn il-benefiċċji – f'termini ta' tnaqqis fil-qgħad, żieda fl-introjti, u konverġenza mġedda – jirrifletti d-differenzi fl-attività ta' riforma reċenti. Momentum ikbar għar-riforma tal-ekonomiji, l-amministrazzjonijiet pubbliċi u s-sistemi ta’ protezzjoni soċjali jgħinu biex titjieb ir-reżiljenza tal-ekonomiji u s-soċjetajiet tal-Ewropa u jilqgħu għal skossi makroekonomiċi fil-futur. Adattament għall-bidla strutturali li qed isseħħ jgħin inaqqas id-differenzi fil-produttività, u jtejjeb l-eżiti soċjali. Ir-riformi se jgħinu wkoll l-ekonomiji biex isostnu l-espansjoni attwali billi jneħħu l-limiti fuq in-naħa tal-provvista. Il-perspettiva ekonomika favorevoli attwali ma tridx twassal għal kompjaċenza.

Jaf jgħaddi ż-żmien qabel ma l-benefiċċji tar-riformi jinħassu kompletament, imma l-esperjenza tgħallem li r-riformi jaħdmu u li l-kundizzjonijiet favorevoli tal-lum jipprovdu l-ambjent adatt. Ħafna riformi ma għandhomx spejjeż pekunjarji sinifikanti. Li l-ispejjeż ekonomiċi għat-terminu l-qasir jinżammu baxxi u jitqassmu b'mod ġust jista' jsaħħaħ l-effikaċja tagħhom u s-sostenn pubbliku għalihom. Dan jitlob ukoll reqqa fis-sekwenza tal-miżuri u fil-forma li se jieħdu. Pereżempju, ċerti riformi tas-suq tax-xogħol u tal-prodotti jaf ikollhom spejjeż fit-terminu l-qasir meta mqabbla ma' benefiċċju fit-terminu t-twil, u għandhom it-tendenza li jsaħħu l-impatti ta' xulxin. Barra minn hekk, dawn jistgħu jkunu appoġġati minn riformi li jtejbu l-kwalità u l-kompożizzjoni tal-finanzi pubbliċi u f'xi Stati Membri, bl-użu tal-ispazju fiskali disponibbli. B'mod ġenerali, il-kost politiku tal-implimentazzjoni tar-riformi għandu t-tendenza jkun iktar baxx fi żminijiet ekonomiċi tajbin. Din raġuni b'saħħitha oħra għala ma għandhiex titwarrab l-opportunità pprovduta mis-sitwazzjoni ekonomika attwali.

Ir-riformi jeħtieġu preparazzjoni soda u kapaċità amministrattiva u teknika adegwata. Ir-riformi biex itejbu l-kapaċità amministrattiva, l-effikaċja u l-kwalità jippermettu r-riformi. Ir-riformi tal-amministrazzjonijiet pubbliċi għandhom kostijiet limitati fit-terminu l-qasir u jistgħu jkunu effikaċi fi kwalunkwe punt taċ-ċiklu. Dawn jistgħu jkunu ta' appoġġ reċiproku għal riformi mfasslin sew oħrajn li għandhom ukoll benefiċċji importanti fit-terminu l-qasir fil-forma ta' effetti ta' kunfidenza. Is-sensibilizzazzjoni dwar il-benefiċċji, l-iżvilupp ta' bażi komuni fost interessi diverġenti tal-partijiet ikkonċernati, u l-iffukar fuq il-ġid komuni huwa ffaċilitat permezz ta' ħidma preparatorja tajba minn amministrazzjoni adegwata. L-implimentazzjoni f'waqtha ta' xi riformi tista' tinvolvi li jkun hemm fis-seħħ kundizzjonijiet ġuridiċi u tekniċi (eż. IT) adatti. Eżiti tar-riformi li jistgħu jinkisbu u jitkejlu jridu jkunu speċifikati, immonitorizzati, u kkomunikati. Il-Programm ta' Appoġġ għal Riformi Strutturali tal-Kummissjoni jipprovdi appoġġ tekniku sostanzjali lill-Istati Membri biex jipprovdu l-bażi xierqa għal riformi li jirnexxu (ara t-Taqsima 2).

L-involviment tal-partijiet ikkonċernati nazzjonali, inklużi s-sħab soċjali, huwa strumentali għal riformi sostenibbli u li jirnexxu. L-adeżjoni tal-partijiet ikkonċernati għar-riformi ttejjeb il-perspettiva tar-realizzazzjoni u tgħin fil-ksib tal-eżiti xierqa, anke f'termini ta’ ġustizzja. Filwaqt li hemm lok li jmorru oltre, l-Istati Membri ħadu passi biex jinvolvu iktar lis-sħab soċjali fit-tfassil u fl-implimentazzjoni tar-riformi. L-Estonja, il-Latvja, il-Litwanja u s-Slovakkja użaw appoġġ mill-Fond Soċjali Ewropew biex isaħħu l-kapaċità tas-sħab soċjali biex jikkontribwixxu għat-tfassil ta' riformi ewlenin. Il-gvern Franċiż stieden lis-sħab soċjali jinnegozjaw riforma tal-assigurazzjoni fuq il-qgħad. Is-sħab soċjali Taljani ffirmaw ftehim ġdid dwar ir-rappreżentattività tat-trade unions. Fid-Danimarka, ftehim tripartitiku dwar l-edukazzjoni u t-taħriġ għall-adulti għandu l-għan li jtejjeb il-ħiliet. Fil-Portugall, wara l-pubblikazzjoni ta' Green Book dwar ir-Relazzjonijiet Industrijali, il-gvern beda diskussjonijiet mas-sħab soċjali dwar miżuri biex tiġi indirizzata s-segmentazzjoni tas-suq tax-xogħol. Fin-Netherlands, is-sħab soċjali qed ikunu involuti mill-qrib fir-riforma tas-sistema tal-pensjonijiet. Xi Stati Membri jinvolvu wkoll organizzazzjonijiet tas-soċjetà ċivili fit-tfassil tar-riformi.

4.1 Politiki fiskali responsabbli, tassazzjoni effikaċi u ġusta, stabbiltà finanzjarja

Madwar l-UE, id-defiċits u d-djun pubbliċi qed ikomplu jonqsu, l-iktar bis-saħħa ta' tkabbir li qed jaċċellera u rati tal-imgħax baxxi. Fil-kuntest ta' perspettiva ekonomika appoġġata ulterjorment, il-Kummissjoni tistenna li l-bilanċ nominali tal-gvern jitjieb ulterjorment fl-UE, bi tnaqqis sussegwenti tal-proporzjon tad-dejn għall-PDG fi kważi l-Istati Membri kollha fis-snin li ġejjin. L-ambjent ekonomiku favorevoli attwali jipprovdi opportunità biex jinbnew il-buffers fiskali meħtieġa biex tissaħħaħ ir-reżiljenza għall-iskossi.

Kien hemm titjib fil-governanza fiskali f'għadd ta' Stati Membri; it-tkomplija tat-titjib jgħin biex il-finanzi pubbliċi jsiru iktar sostenibbli u prevedibbli. Il-Bulgarija reċentement emendat l-Att tagħha dwar il-Finanzi Pubbliċi bl-għan li tinkiseb konformità sħiħa mar-rekwiżiti tal-UE. Fir-Repubblika Ċeka, liġi ġdida dwar ir-responsabbiltà fiskali saħħet b'mod sinifikanti l-governanza fiskali. It-Litwanja rfinat l-applikazzjoni tar-regoli nazzjonali ta' nfiq u l-akkontabilità biex jintlaħqu l-miri fiskali tagħha. Malta qed tintroduċi kontabilità abbażi tad-dovuti fid-dipartimenti governattivi kollha. L-Istati Membri kollha ħlief il-Polonja u r-Repubblika Ċeka, f'dan tal-aħħar sakemm tingħata l-approvazzjoni parlamentari mill-membri, għandhom fis-seħħ kunsilli fiskali indipendenti. Madankollu għadhom jipprevalu xi sfidi għall-governanza fiskali nazzjonali. L-awtonomija fiskali tal-istituzzjonijiet fiskali indipendenti f'xi Stati Membri tista' tissaħħaħ. Huwa meħtieġ koordinament aħjar tal-ippjanar fiskali fil-livelli tal-gvern fl-Istati Membri bi strutturi kostituzzjonali federali.

Analiżijiet tal-infiq implimentati rigorożament iwasslu għal infiq effiċenti ta' flus il-kontribwenti. Dawn għandhom il-potenzjal li jtejbu l-eżiti tal-politika pubblika u l-allokazzjoni ta' fondi pubbliċi fost prijoritajiet politiċi, filwaqt li tinżamm ir-responsabbiltà fiskali. L-analiżijiet tal-infiq għadhom għaddejjin f'ħafna Stati Membri. Pereżempju, Spanja inkarigat lill-istituzzjoni fiskali indipendenti, l-AIReF, biex iwettaq analiżi fost il-livelli tal-gvern. Għaddejjin ukoll xi inizjattivi barra miż-żona tal-euro, pereżempju fil-Bulgarija fejn għaddejjin analiżijiet tal-infiq li jiffukaw fuq il-manutenzjoni u l-infiq mill-persunal f'bosta ministeri u muniċipalitajiet.

Jeħtieġ li kemm l-investiment pubbliku u kemm dak privat jiġi salvagwardjat biex jissaħħaħ il-potenzjal ta’ tkabbir taż-żona tal-euro. Fil-każ ta' nfiq pubbliku, dan jista’ jinkiseb permezz ta' kompożizzjoni fiskali tajba u titjib fil-kwalità tal-finanzi pubbliċi. Xi Stati Membri adottaw pjanijiet pluriennali biex jagħtu spinta lill-infiq fuq investiment pubbliku. Franza adottat "Grand plan d'investissement 2018-2022" biex tħejji l-ekonomija għall-isfidi tal-ġejjieni. L-Irlanda żviluppat ulterjorment il-"Capital Investment Plan for 2018-2021" tagħha biex tieħu ħsieb l-effett lembut fl-infrastruttura li rriżulta minn tnaqqis fl-investiment pubbliku fiż-żmien ta' wara l-kriżi f'oqsma bħad-djar, it-trasport u l-infrastruttura tal-ilma. Il-Ġermanja għamlet progress fl-indirizzar tal-kapaċità u l-limiti fl-ippjanar għall-investimenti infrastrutturali f'setturi speċifiċi bħat-trasport. Għandu jkun hemm sforzi biex jiġi mmobilizzat l-investiment privat, inkluż permezz ta' Sħubijiet Pubbliċi Privati.

Ir-riformi tal-kura tas-saħħa u tal-pensjonijiet huma meħtieġa biex tinżamm is-sostenibbiltà, l-aċċessibbiltà u l-kwalità tas-sistemi rispettivi, filwaqt li tiġi żgurata l-adegwatezza. Flimkien mat-tkabbir aktar mgħaġġel tal-gruppi tal-popolazzjoni ta' 'l fuq minn 60 sena u l-progress teknoloġiku fil-kura tas-saħħa, is-setturi tal-kura tas-saħħa u tal-pensjonijiet huma fost l-ikbar u l-iktar li qed jikbru malajr minn fost is-setturi tal-infiq pubbliku. Ħlasijiet informali biex jinkisbu trattament u aċċess għall-kura tas-saħħa differenzjati għadha problema f'xi Stati Membri u jħallu konsegwenzi negattivi importanti fuq l-aċċess universali għall-kura tas-saħħa u s-sostenibbiltà tal-kura tas-saħħa. Il-parti l-kbira tal-Istati Membri ħadu azzjoni fil-qasam tal-pensjonijiet u l-kura tas-saħħa fis-snin reċenti, madankollu l-progress minn sena għall-oħra jidher li kien pjuttost modest. Fi żmien iktar reċenti, is-Slovakkja qed ittejjeb il-kosteffettività tas-sistema tal-kura tas-saħħa, inkluż billi timplimenta l-proġett valur għal flusek li jidher li ġġenera xi bidliet pożittivi u konkreti li wasslu għal iffrankar tal-flus. Id-Danimarka adottat inċentivi ġodda biex in-nies jagħżlu li ma jibbenefikawx minn skema ta' rtirar bikri sabiex l-irtirar ikun pospost u anke l-Litwanja u l-Portugall għamlu riformi biex jillimitaw l-impatti negattivi ta' xi aspetti tas-sistemi tal-pensjonijiet tagħhom fuq is-sostenibbiltà fiskali fit-tul. Dawn il-prattiki tajbin iridu jiġu segwiti b'mod usa' biex tinżamm is-sostenibbiltà tal-finanzi pubbliċi u b'hekk ikun garantit li ċ-ċittadini jkollhom il-kura tas-saħħa u l-pensjonijiet koperti, anke fl-interess tal-ġustizzja interġenerazzjonali.

Sistemi fiskali ġusti u favorevoli għat-tkabbir jistgħu jgħinu u jappoġġaw l-investiment privat u jtejbu l-ambjent tan-negozju, jinkoraġġixxu l-impjiegi, inaqqsu l-inugwaljanzi u jikkontribwixxu għal ekonomija ambjentalment reżiljenti. Il-Belġju qed timplimenta gradwalment sistema ta' taxxi li ma tibqax abbinata max-xogħol. Fi Franza, il-kreditu ta' taxxa għall-impjiegi u l-kompetittività se jiġi konvertit fi tnaqqis permanenti fil-kontribuzzjonijiet tal-impjegaturi għas-sigurtà soċjali u se jkun akkumpanjat minn tnaqqis ulterjuri għall-iktar pagi baxxi. Il-Latvja u l-Ungerija naqqsu kemm kemm il-porzjon ta' taxxa relattivament għoli fuq persuni b'introjtu baxx. Fl-Iżvezja, il-miżuri fiskali qed jappoġġaw ekonomija aktar ekoloġika u sostenibbli.

Ippjanar aggressiv tat-taxxa jfisser telf sinifikanti għall-kontribwenti Ewropej; it-traspożizzjoni tal-leġiżlazzjoni tal-UE se tgħin biex trażżan dawn il-prattiki. It-telf fl-introjtu mit-trasferiment tal-profitt fl-UE biss huwa stmat għal EUR 50-70 biljun. Ippjanar aggressiv tat-taxxa joħloq kundizzjonijiet inugwali fost il-kumpaniji, u jiddevja r-riżorsi inġustament mill-għanijiet ta' nfiq tal-gvernijiet. L-abbuż tat-taxxa jista' jitrażżan bit-tisħiħ tal-leġiżlazzjoni nazzjonali dwar it-taxxi, żieda fit-trasparenza, u kooperazzjoni bejn il-gvernijiet. Il-Belġju, Ċipru, Malta u n-Netherlands qed jemendaw aspetti mis-sistemi tat-taxxa tagħhom li ffaċilitaw ippjanar aggressiv tat-taxxa. Fl-Irlanda, ir-rakkomandazzjonijiet ta' analiżi indipendenti tal-kodiċi tat-taxxa korporattiva ġew ippreżentati għal konsultazzjoni pubblika. Sa tmiem l-2018, l-Istati Membri jridu jittrasponu d-dispożizzjonijiet tad-Direttiva Kontra l-Evitar tat-Taxxa (ATAD) fil-liġi nazzjonali tagħhom.

Miżuri li ttieħdu biex isaħħu s-settur bankarju u jittrattaw il-livelli għoljin ta' self improduttiv qed iħallu l-frott u jeħtieġ li jiġi intensifikati iktar. F'Lulju 2017, il-Kunsill qabel dwar pjan ta’ azzjoni tal-UE biex jonqsu l-akkumuli ta' self improduttiv fis-settur bankarju u biex jipprevjenuhom milli jerġgħu jfeġġu. L-azzjonijiet dwar is-superviżjoni bankarja, ir-riforma tal-oqfsa ta' insolvenza u l-irkupru tad-dejn, l-iżvilupp ta' swieq sekondarji għal assi f'diffikultà, u r-ristrutturar tal-industrija bankarja jeħtieġ li jitkomplew b'mod vigoruż, biex titjieb il-profitabbiltà tal-banek, it-trażmissjoni tal-politika monetarja, u l-finanzjament tal-attività ekonomika. L-isforzi tal-Italja, inkluż it-twaqqif ta' skema ta' titolizzazzjoni għas-self improduttiv, qed iħallu effett. Il-Bank tas-Slovenja ħareġ toolkit biex jipprevjeni, jidentifika u jġestixxi s-self improduttiv. L-Irlanda u l-Kroazja wkoll ippromwovew it-tneħħija tas-self improduttiv, pereżempju bl-emendi għar-regoli tat-taxxa. Madankollu, il-livell ta' self improduttiv għadu għoli f'xi Stati Membri, u jnaqqas il-profittabbiltà partikolarment ta' banek iżgħar.